Beurtkragfase verhoogNumsa is een van die vakbonde wat in salarisonderhandelinge met Eskom vasgeval het. (Foto: Argief) Eskom sal vanaf 11:00 vandag fase 4-beurtkrag instel. Dit volg nadat die kragvoorsiener vroeër Vrydag gewaarsku het dat die beurtkragfase verhoog kan word weens betogings by verskeie van sy kragsentrales. Eskom het net ŉ paar uur later in ŉ mediaverklaring gesê fase 4-beurtkrag sal Vrydag tot middernag en ook die res van die naweek vanaf 05:00 tot middernag ingestel word. “Dit is nodig om ons noodopwekkingsvoorraad weer aan te vul, in geval van onvoorsiene onderbrekings en ook om aangevulde voorraad vir die komende week te hê,” lui die verklaring. Eskom het ook ŉ beroep op werkersvakbonde gedoen om in belang van alle Suid-Afrikaners op te tree en onwettige stakings op te hef. “Ons doen ook alles in ons vermoë om tot ŉ vergelyk met vakbonde te kom.” Die kragvoorsiener het Vrydagoggend gesê daar was die afgelope 24 uur onwettige stakings by nege van sy kragsentrales of ander fasiliteite nadat loononderhandelings Dinsdag ŉ dooiepunt bereik het. Die betogings het voorvalle van intimidasie en die versperring van paaie na kragsentrales ingesluit. Dit het beteken werkers en benodigdhede vir die opwekking van krag kon nie die aanlegte bereik nie, sê Sikonathi Mantshantsha, woordvoerder van Eskom. Eskom sit tans met ŉ massiewe tekort van meer as 17 000 MW opwekkingskrag weens onbeplande onderbrekings. ŉ Verdere 2 766 MW moes uit die stelsel verwyder word weens beplande instandhouding.